Rowers slaan toe op Ackermans in Hennenman | Netwerk24
Deur Alet van der Walt 23 September 2019 09:34
Gewapende rowers het Sondag in Hennenman op die Ackermans-winkel toegeslaan en 200 selfone, ’n onbekende getal dekodeerders en kontant gebuit.
Kapt. Malebo Khosana, polisiewoordvoerder, sê ’n man het die winkel omstreeks 12:45 binnegestap. Vier ander het hom kort daarna gevolg.
Een van die mans het ’n vuurwapen op die werknemers gerig en hulle beveel om na die agterkant van die winkel te gaan. Al die werkers is met kabelbinders vasgebind.
Khosana sê die winkelbestuurder is beveel om ’n vertrek oop te sluit waar al die selfone geberg word.
Die rowers het die selfone, geld uit die kasregisters en die dekodeerders gevat voordat hulle uit die winkel padgegee het.
Een van die werkers het haarself bevry en hulp ontbied.
Khosana sê dit is nie seker watter soort voertuig in die rooftog gebruik is nie.
Gewapende rooftogte by ondernemings in Hennenman het in die 2018-’19-boekjaar van vier na nege gestyg, ’n toename van 125%.
Meer oor: Ackermans | Hennenman | Misdaad | Rooftog | Selfone | Roof
Polisieman doodgesteek toe hy winkel verlaat
Lyk by winkel-sentrum: Moord dalk op kamera vasgevang